CELEX: 
Language: lv
Date: 2020-07-14 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulu (ES) Nr. 648/2012 papildina attiecībā uz maksām, kuras Eiropas Vērtspapīru un tirgu iestāde iekasē no centrālajiem darījumu partneriem, kuri veic uzņēmējdarbību trešās valstīs

EIROPAS
                           KOMISIJA
                                                    Briselē, 14.7.2020.
                                                    C(2020) 4891 final
                      KOMISIJAS DELEĢĒTĀ REGULA (ES) …/..
                                        (14.7.2020),
   ar ko Eiropas Parlamenta un Padomes Regulu (ES) Nr. 648/2012 papildina attiecībā uz
   maksām, kuras Eiropas Vērtspapīru un tirgu iestāde iekasē no centrālajiem darījumu
                    partneriem, kuri veic uzņēmējdarbību trešās valstīs
                               (Dokuments attiecas uz EEZ)
LV                                                                                     LV
 ---pagebreak---                                        PASKAIDROJUMA RAKSTS
   1.         DELEĢĒTĀ AKTA KONTEKSTS
   Regula (ES) 2019/2099, ar kuru groza Regulu (ES) Nr. 648/2012 par ārpusbiržas
   atvasinātajiem instrumentiem, centrālajiem darījumu partneriem un darījumu reģistriem1
   (Regulu par Eiropas tirgus infrastruktūru (“ETIR”)), Eiropas Savienības Oficiālajā Vēstnesī
   tika publicēta 2019. gada 12. decembrī2.
   Attiecībā uz trešo valstu CCP ETIR grozījumu galvenais mērķis ir nodrošināt stingrāku un
   efektīvāku uzraudzību attiecībā uz centrālajiem darījumu partneriem (CCP), kas veic
   uzņēmējdarbību trešās valstīs un piedāvā pakalpojumus Savienībā, tostarp lielāku lomu un
   papildu uzdevumus Eiropas Vērtspapīru un tirgu iestādei (“EVTI”). Tālab tiek izveidota
   “CCP uzraudzības komiteja”, kas sagatavos lēmumus, kurus pieņems EVTI Uzraudzības
   padome, un jauna “Trešo valstu CCP kolēģija”, kas nodrošinās, ka visas attiecīgās Savienības
   ieinteresētās personas tiek pienācīgi informētas un iesaistītas. Turklāt ar Regulu (ES)
   2019/2099 attiecībā uz trešo valstu CCP tiek ieviesta divu līmeņu sistēma, saskaņā ar kuru
   tiem CCP, kas ir sistēmiski nozīmīgi Savienības vai vienas vai vairāku tās dalībvalstu finanšu
   stabilitātei (“2. līmeņa CCP”), ir jāatbilst ETIR prasībām un uz tiem jāattiecina EVTI
   uzraudzība. 2. līmeņa CCP trešās valstīs, kurās ir salīdzināmas prasības, var uzskatīt par
   atbilstīgiem ETIR prasībām sakarā ar to, ka tie atbilst izcelsmes valsts noteikumiem
   (“salīdzināma atbilstība”). Trešo valstu CCP, kas nav sistēmiski nozīmīgi (“1. līmeņa CCP”),
   tāpat kā pašlaik, varēs piedāvāt tīrvērtes pakalpojumus Savienībā, balstoties uz atbilstību
   savas izcelsmes valsts noteikumiem, kas ar Komisijas īstenošanas aktu ir atzīti par
   līdzvērtīgiem, taču to sistēmiskā nozīmīguma statuss tiks periodiski pārskatīts.
   Kā paredzēts ETIR 25.d pantā, EVTI būtu jāiekasē maksas no trešo valstu CCP, lai segtu
   visas EVTI izmaksas par atzīšanu un tās uzdevumu izpildi attiecībā uz trešo valstu CCP.
   Ar ETIR 25.d pantu Komisija ir pilnvarota pieņemt deleģēto aktu, lai precizētu maksu veidus,
   jautājumus, par kuriem ir piemērojamas maksas, maksu apmēru un veidu, kādā trešo valstu
   CCP, kas piesakās uz atzīšanu, un atzītiem trešo valstu CCP jāmaksā šīs maksas.
   Deleģētais akts ir jāpieņem saskaņā ar ETIR 82. pantu un Līguma par Eiropas Savienības
   darbību 290. pantu.
   2.         PIRMS AKTA PIEŅEMŠANAS NOTIKUSĪ APSPRIEŠANĀS
   Procedūras aspekti
   2019. gada 3. maijā Komisija lūdza EVTI sniegt viedokli (“tehnisko atzinumu”) attiecībā uz
   Komisijas deleģēto aktu, ar kuru tiktu precizētas maksas, ko iekasē no trešo valstu CCP, un
   kuru paredzēts pieņemt saskaņā ar ETIR 25.d panta 3. punktu.
   EVTI no 2019. gada 29. maija līdz 29. jūlijam rīkoja sabiedrisko apspriešanu par tās tehniskā
   atzinuma projektu. 9 respondenti, kas piedalījās apspriešanā, savu viedokli pauda publiski,
   savukārt pārējie atbildēja konfidenciāli. Apspriešanas gaitā nekonfidenciāli sniegtās atbildes ir
   publicētas EVTI tīmekļa vietnē3. EVTI savu tehnisko atzinumu nosūtīja Komisijai 2019. gada
   11. novembrī.
   1
            OV L 201, 27.7.2012., 1. lpp.
   2
            OV L 322, 12.12.2019., 1. lpp.
   3
            https://www.esma.europa.eu/press-news/consultations/esma-fees-third-country-ccps-under-emir-22
LV                                                     1                                                   LV
 ---pagebreak---    Komisija 2019. gada 21. oktobrī apspriedās ar Eiropas Vērtspapīru komitejas ekspertu grupu
   (EGESC) par šā deleģētā akta provizorisko saturu. EGESC sastāvā ir pārstāvji no
   dalībvalstīm, Eiropas Centrālās bankas, Eiropas Parlamenta Ekonomikas un monetārās
   komitejas sekretariāta un EVTI.
   Saskaņā ar labāka regulējuma pamatnostādnēm deleģētā akta projekts tika publicēts labāka
   regulējuma portālā četras nedēļas ilgai sabiedriskajai apspriešanai no 2020. gada 11. jūnija
   līdz 9. jūlijam. Tika saņemtas 2 atsauksmes. Tās ir pieejamas Komisijas tīmekļa vietnē 4.
   Turklāt EVTI sniedza arī papildu tehniskās atsauksmes.
   Ieinteresēto personu viedokļi
   Iepriekš minēto apspriešanu, kā arī ad hoc sniegto viedokļu rezultātā Komisija saņēma plašu
   viedokļu klāstu par deleģētā akta saturu. Galvenokārt tika pausta nepieciešamība nodrošināt
   maksu samērīgumu ar veiktajiem uzdevumiem un CCP apgrozījumu, nepieciešamība
   nodrošināt maksu paredzamību un nepieciešamība nodrošināt maksu pārredzamību un
   pamatojumu.
   Nepieciešamība nodrošināt maksu samērīgumu ar veiktajiem uzdevumiem un CCP
   apgrozījumu
   Lielākā daļa ieinteresēto personu atbalstīja maksu struktūru, kas ietver atzīšanas pamatmaksu,
   kas jāmaksā visiem trešo valstu CCP, kuri iesniedz atzīšanas pieteikumu, atzīšanas
   papildmaksu 2. līmeņa CCP, atsevišķu maksu par salīdzināmas atbilstības apstiprinājuma
   pieprasījumu, ko iesniedz 2. līmeņa CCP, apvienojumā ar iespējamu atzīšanas maksas
   samazinājumu un gada maksas atlaidi, kā arī diferencētas 1. līmeņa CCP un 2. līmeņa CCP
   gada maksas. Daudzas ieinteresētās personas arī piekrita tam, ka CCP, kas kļūst par 2. līmeņa
   CCP, būtu jāmaksā papildu maksa, kas atbilst starpībai starp 1. līmeņa un 2. līmeņa maksām.
   Ieinteresētās personas arī atbalstīja principu, ka gada maksas atzīšanas gadā aprēķina
   proporcionāli laikam, kas atlicis līdz kalendārā gada beigām.
   Dažas ieinteresētās personas uzskatīja, ka 50 000 EUR atzīšanas maksa un EUR 50 000 gada
   maksa 1. līmeņa CCP ir pieņemamas, savukārt citas uzskatīja, ka maksas ir pārāk augstas,
   apgalvojot, ka tās varētu būt šķērslis mazāku CCP ienākšanai tirgū. Citi norādīja, ka atzīšanas
   maksas līmenim vajadzētu būt atkarīgam no atzīšanas pieteikuma mērķa, t. i., vai CCP plāno
   piedāvāt tīrvērtes pakalpojumus Savienībā vai arī piesakās vienīgi tādēļ, lai iegūtu labvēlīgu
   attieksmi saskaņā ar Kapitāla prasību regulu5. Kopumā ieinteresētās personas norādīja, ka
   maksām vajadzētu būt samērīgām ar EVTI kā uzņēmējas valsts, nevis vadošās uzraudzības
   iestādes lomu. Dažas ieinteresētās personas apgalvoja, ka maksas būtu jāpieskaņo maksām,
   kuras no CCP iekasē trešās valstīs vai dalībvalstīs.
   Attiecībā uz ETIR prasību, ka maksām vajadzētu būt samērīgām ar CCP apgrozījumu,
   reakcijas bija neviennozīmīgas. Dažas ieinteresētās personas atbalstīja izmaksu vienādu
   sadalījumu starp 2. līmeņa CCP, apgalvojot, ka apgrozījums ne obligāti atspoguļo
   nepieciešamā uzraudzības darba apjomu. Citas iebilda, ka nevar ignorēt ETIR 25.d pantā
   noteikto apgrozījuma prasību. No vienas puses, dažas ieinteresētās personas iestājās par to, ka
   ir jāņem vērā apgrozījums par tīrvērtes pakalpojumiem, kurus sniedz Savienības tīrvērtes
   dalībniekiem vai darījumu partneriem, vai par finanšu instrumentiem Savienības valūtās. No
   otras puses, citas ieinteresētās personas norādīja uz sarežģītību un administratīvo slogu, kas
   rastos, vācot un apstrādājot informāciju, kura nepieciešama apgrozījuma novērtēšanai
   4
           https://ec.europa.eu/info/law/better-regulation/have-your-say/initiatives/12446-Fees-to-be-charged-to-
           third-country-central-counterparties
   5
           OV L 176, 27.6.2013., 1. lpp.
LV                                                         2                                                      LV
 ---pagebreak---    attiecībā uz tīrvērtes pakalpojumiem Savienībā vai Savienības valūtās un kura vienlaikus
   neprecīzi atspoguļotu CCP lielumu.
   Lielākā daļa ieinteresēto personu atbalstīja gada maksas atlaidi 2. līmeņa CCP, attiecībā uz
   kuriem ir apstiprināta salīdzināmā atbilstība, izsakoties par labu diferencētai atlaidei atkarībā
   no salīdzināmās atbilstības tvēruma, savukārt viena ieinteresētā persona norādīja uz
   konkurences apstākļu vienlīdzības izjaukšanas risku.
   Lielākā daļa ieinteresēto personu stingri iebilda pret īpašu maksu par atzīšanas atsaukšanu.
   Tomēr ieinteresētās personas kopumā piekrita, ka pieteikuma atsaukšanas gadījumā atzīšanas
   maksa netiktu atmaksāta, vismaz ne pilnībā.
   Nepieciešamība nodrošināt maksu paredzamību
   Ieinteresētās personas norādīja, ka atzīšanas maksas būtu jāmaksā pēc CCP iedalīšanas
   līmeņos vai nu atzīšanas brīdī, vai pa daļām, kad ir sasniegti konkrēti iepriekš noteikti
   atskaites punkti. Ieinteresētās personas atbalstīja priekšlikumu, ka gada maksas ir jāmaksā
   avansā vai vēlākais tā kalendārā gada pirmajā ceturksnī, uz kuru tās attiecas. Tajā pašā laikā
   vairākas ieinteresētās personas uzsvēra, ka ir vajadzīga paredzamība, un dažas ieinteresētās
   personas uzsvēra, ka gada maksas ir jānosaka pietiekami savlaicīgi, lai CCP varētu tās iekļaut
   savos budžetos. Dažas ieinteresētās personas arī apgalvoja, ka maksas būtu jāiekasē tikai no
   dienas, kad stājas spēkā deleģētie akti, kas ļauj EVTI iedalīt līmeņos un atzīt CCP saskaņā ar
   Regulā (ES) 2019/2099 noteikto regulējumu. Nedaudzas ieinteresētās personas norādīja, ka
   atzīšanas maksas nebūtu jāmaksā tiem CCP, kurus EVTI ir atzinusi pirms Regulas (ES)
   2019/2099 spēkā stāšanās dienas.
   Nepieciešamība nodrošināt maksu pārredzamību un pamatojumu
   Daudzas ieinteresētās personas lūdza nodrošināt lielāku pārredzamību un pamatojumu
   attiecībā uz EVTI izmaksām un vajadzību pēc resursiem tās uzdevumu veikšanai. Dažas
   ieinteresētās personas iebilda arī pret principu, ka EVTI tiktu finansēta no maksām, kuras
   maksā CCP, norādot uz interešu konfliktu tādā ziņā, ka EVTI varētu būt tieksme atzīt trešo
   valstu CCP par 2. līmeņa CCP, lai palielinātu savus resursus un paplašinātu savas darbības
   gan attiecībā uz trešo valstu CCP, gan CCP, kas veic uzņēmējdarbību Savienībā.
   3.        IETEKMES NOVĒRTĒJUMS
   Komisijai ir jāprecizē maksu veidi, jautājumi, par kuriem ir piemērojamas maksas, maksu
   apmērs un veids, kādā trešo valstu CCP, kas piesakās uz atzīšanu, un atzītiem trešo valstu
   CCP jāmaksā šīs maksas. Kā paredzēts 25.d pantā, maksām būtu jābūt samērīgām ar CCP
   apgrozījumu un pilnībā jāsedz EVTI izmaksas par atzīšanu un tās uzdevumu izpildi attiecībā
   uz trešo valstu CCP saskaņā ar ETIR.
   Komisijas apsvērumi
   Komisija ir pilnībā izvērtējusi visus saņemtos viedokļus, tostarp EVTI sniegto tehnisko
   atzinumu un EVTI sabiedriskajā apspriešanā saņemtās atbildes, no EGESC saņemtās
   atsauksmes, kā arī citu informāciju, ko Komisijai sniegušas ieinteresētās personas. Uz šā
   pamata Komisija saskaņā ar ETIR 25.d panta 3. punktu ierosina pieņemt šo deleģēto aktu, lai
   precizētu maksu veidus, jautājumus, par kuriem ir piemērojamas maksas, maksu apmēru un
   veidu, kādā trešo valstu CCP jāmaksā šīs maksas.
   Šis deleģētais akts zināmā mērā atkāpjas no EVTI iesniegtā tehniska atzinuma, taču tas ir
   darīts, lai uzlabotu maksu samērīgumu un paredzamību: atzīšanas maksas kopumā ir zemākas,
   jo izmaksas, kas saistītas ar salīdzināmo atbilstību, tiks segtas no atzīšanas papildmaksas, ko
   iekasēs no 2. līmeņa CCP; salīdzināmās atbilstības rezultātā 2. līmeņa CCP netiks piemērota
LV                                                 3                                                 LV
 ---pagebreak---    gada maksas atlaide, jo EVTI ir pastāvīgi atbildīga par 2. līmeņa CCP uzraudzību neatkarīgi
   no tā, vai salīdzināmā atbilstība ir apstiprināta; 1. līmeņa CCP gada maksas tiks noteiktas
   katru gadu, balstoties uz EVTI budžetu pa darbības jomām; 2. līmeņa CCP gada maksās tiks
   ņemts vērā CCP apgrozījums.
   EVTI tehniskajā atzinumā ir rūpīgi izvērtēta dažādo tajā apsvērto variantu ietekme. Ņemot
   vērā minēto izvērtējumu un to, ka Komisijas atkāpēm principā vajadzētu samazināt
   administratīvo slogu un izmaksas trešo valstu CCP salīdzinājumā ar EVTI tehniskajā
   atzinumā paredzēto, Komisija nav sagatavojusi atsevišķu ietekmes novērtējumu. Neraugoties
   uz to, šajā un 3.2. iedaļā ir novērtēta Komisijas ieviesto izmaiņu pozitīvā un negatīvā ietekme
   un analizētas ierosināto pasākumu izmaksas un sniegtie ieguvumi.
   Kvantitatīvie dati par izmaksām un ieguvumiem ir ierobežoti, un to konfidenciālā rakstura dēļ
   tos ne vienmēr var izpaust. EVTI lūdza sabiedriskajā apspriešanā sniegt kvantitatīvus datus,
   taču atsaucība bija ļoti ierobežota. Jebkurā gadījumā atšķirības starp trešo valstu CCP ir tik
   lielas, ka ar izmaiņām saistītās izmaksas un ieguvumi ievērojami atšķirsies, piemēram,
   atkarībā no tā, cik daudz informācijas jau ir publiski pieejams vai jau ir sniegts EVTI, vai
   atkarībā no trešās valsts CCP lieluma un sarežģītības.
   Samērīgums
   Maksas būtu jābalsta uz EVTI izmaksām un uzdevumiem, un tas šajā deleģētajā aktā ir
   nodrošināts vairākos veidos.
   Pirmkārt, Komisija ierosina 1. līmeņa un 2. līmeņa CCP piemērot atšķirīgas maksas. Tās
   atspoguļo to, ka EVTI uzdevumi un tādējādi arī izmaksas attiecībā uz 1. un 2. līmeņa CCP
   atšķiras. Piemēram, EVTI gan attiecībā uz 1., gan 2. līmeņa CCP, kuri piesakās uz atzīšanu,
   būs jāpārbauda pieteikumu pilnīgums, jāsagatavo lēmumi un jānovērtē sistēmiskā nozīme,
   taču novērtējums par atbilstību ETIR 25. panta 2.b punktā noteiktajām papildu atzīšanas
   prasībām un par pieprasījumiem apstiprināt salīdzināmu atbilstību radīs papildu izmaksas
   attiecībā uz 2. līmeņa CCP. Tāpat arī attiecībā uz visiem atzītajiem trešo valstu CCP daži
   uzdevumi būs vienādi 1. līmeņa un 2. līmeņa CCP (dalījuma līmeņos pārskatīšana, sadarbības
   mehānismi ar trešo valstu uzraudzības iestādēm, trešo valstu regulatīvo un uzraudzības norišu
   uzraudzība), taču EVTI būs papildu uzdevums attiecībā uz 2. līmeņa CCP pastāvīgi uzraudzīt
   to atbilstību Regulas (ES) Nr. 648/2012 16. panta un IV un V sadaļas prasībām, tostarp
   uzraudzīt salīdzināmo atbilstību, ja tāda ir apstiprināta. Dalībvalstis EGESC atbalstīja
   diferencētu maksu piemērošanas pieeju. Dažu ieinteresēto personu atbalstītā alternatīva, t. i.,
   ka visi CCP vienādi piedalās EVTI izmaksu segšanā, nebūtu piemērota, jo 1. līmeņa CCP, kas
   ir ar mazāku sistēmisko nozīmi no ES un tās dalībvalstu viedokļa, segtu lielākas izmaksas par
   2. līmeņa CCP atzīšanu un uzraudzību, kas ir sistēmiski nozīmīgi no Savienības vai vienas vai
   vairāku tās dalībvalstu viedokļa.
   Otrkārt, Komisija ierosina vienkāršu maksu struktūru, kas dažādos maksu veidus samazina
   līdz absolūti nepieciešamajam minimumam. Šai maksu struktūrai būtu jāietver tikai atzīšanas
   maksas un gada maksas, atspoguļojot ETIR juridiskās prasības.
   Komisija uzskata, ka atzīšanas maksām būtu jāsedz atzīšanas administratīvās izmaksas
   (piemēram, dokumentu apstrāde), izmaksas saistībā ar iedalīšanu līmeņos un – attiecībā uz 2.
   līmeņa CCP – izmaksas attiecībā uz ETIR 25. panta 2.b punktā noteikto atzīšanas prasību
   izpildes novērtējumu un salīdzināmās atbilstības novērtējumu, ja tas pieprasīts atzīšanas
   ietvaros.
   Atzīšanas pamatmaksas būtu jāmaksā visiem CCP, kad tie iesniedz atzīšanas pieteikumu.
   Tām būtu jāatspoguļo administratīvie pamatuzdevumi, kas EVTI jāveic, novērtējot trešās
LV                                                 4                                               LV
 ---pagebreak---    valsts CCP atzīšanas pieteikumu. Tām būtu arī jāatspoguļo tas, ka EVTI ir jāvāc un jāanalizē
   trešo valstu CCP sniegtā informācija, lai noteiktu, vai tie ir 1. līmeņa vai 2. līmeņa CCP.
   Papildus atzīšanas pamatmaksai 2. līmeņa CCP būtu jāmaksā papildu atzīšanas maksa. Minētā
   atzīšanas papildmaksa būtu jāmaksā arī atzītiem CCP, kas kļūst par 2. līmeņa CCP vai nu pēc
   atzīto CCP sākotnējās iedalīšanas līmeņos pēc Regulas (ES) 2019/2099 stāšanās spēkā, vai
   pēc turpmākas periodiskās pārskatīšanas. Šī maksa atspoguļo papildu informāciju, kas EVTI
   jāvāc un jāanalizē par 2. līmeņa CCP, un ietver izmaksas, kas saistītas ar salīdzināmās
   atbilstības novērtēšanu. Salīdzināmās atbilstības novērtēšanas iekļaušanai atzīšanas maksā ir
   vairākas priekšrocības, piemēram, vienkāršošana (paredzams, ka gandrīz visi 2. līmeņa CCP
   pieteiksies uz salīdzināmās atbilstības apstiprināšanu, ņemot vērā no tās izrietošos ieguvumus)
   un būtiskas sinerģijas atzīšanas prasību izpildes (jo īpaši, ja pastāv nosacījumi) un
   salīdzināmās atbilstības novērtēšanā.
   Arī gada maksas būtu jāmaksā visiem trešo valstu CCP. Tomēr maksai, ko piemēro 1. līmeņa
   CCP, un maksai, ko piemēro 2. līmeņa CCP, būtu jāatšķiras. EVTI noteikto gada maksu
   pamatā būs tās darba programma un paredzamās izmaksas, tāpēc tās būs samērīgas ar EVTI
   darbības līmeni. Izmaksas, kas saistītas ar salīdzināmās atbilstības novērtēšanu pēc atzīšanas
   brīža, būtu jāsedz no gada maksām. Paredzams, ka šādi pieprasījumi būs tikai izņēmuma
   kārtā, jo CCP, visticamāk, pieprasīs salīdzināmās atbilstības novērtēšanu reizē ar pieteikšanos
   uz atzīšanu, ņemot vērā ieguvumus 2. līmeņa CCP. Turklāt doma par potenciālām atlaidēm ir
   visai nereāla, jo saskaņā ar ETIR EVTI ir pastāvīgi jāuzrauga CCP atbilstība atzīšanas
   prasībām neatkarīgi no tā, vai salīdzināmā atbilstība ir apstiprināta.
   Visbeidzot, attiecībā uz gada maksām atzīšanas gadā Komisija ierosina aprēķināt šīs gada
   maksas kā proporciju no atzīšanas pamatmaksām un papildmaksām, ko iekasē no 1. līmeņa un
   2. līmeņa CCP.
   Ar apgrozījumu samērīgas maksas
   ETIR 25.d pantā noteikts, ka no trešo valstu CCP iekasētajām maksām ir jābūt samērīgām ar
   apgrozījumu.
   Lai izpildītu šo samērīguma prasību, ir jāņem vērā vairāki aspekti. No vienas puses, trešo
   valstu CCP radīsies izmaksas, ik gadu sniedzot relevantu un visu trešo valstu CCP vidū
   salīdzināmu informāciju par apgrozījumu. Tādējādi principā maksai būtu pareizi jāatspoguļo
   trešo valstu CCP lielums ETIR kontekstā, neradot lieku slogu CCP saistībā ar informācijas
   sniegšanu un EVTI – saistībā ar tās analīzi. Veidam, kādā apgrozījums tiek atspoguļots
   maksā, vajadzētu arī būt salīdzināmam starp trešo valstu CCP, un tajā jāņem vērā, ka CCP
   veic uzņēmējdarbību dažādās jurisdikcijās ar grāmatvedības praksi, kas var atšķirties.
   Šajā sakarā var apsvērt vairākus atšķirīgus apgrozījuma mērus: CCP globālie kopējie
   ieņēmumi no visiem tā darījumdarbības virzieniem; CCP globālie kopējie ieņēmumi no
   tīrvērtes pakalpojumiem; CCP ieņēmumi, kas gūti no tīrvērtes pakalpojumu sniegšanas
   Savienībā vai par finanšu instrumentiem Savienības valūtās. Globālos kopējos ieņēmumus
   noskaidrot būtu salīdzinoši vienkārši, piemēram, no gada pārskatiem. Tomēr varētu būt
   pārspīlēti aplūkot kopējos ieņēmumus, jo tie atkarībā no CCP korporatīvās struktūras papildus
   tīrvērtei varētu ietvert ieņēmumus no citiem darījumdarbības virzieniem. ETIR kontekstā būtu
   lietderīgāk salīdzināt CCP kopējos ieņēmumus no tīrvērtes pakalpojumiem (piemēram,
   dalības maksas un tīrvērtes maksas mīnus darījumu izmaksas).
   Atbilstošs paņēmiens, kā atspoguļot apgrozījumu, būtu arī skatīt ieņēmumus, kas gūti no
   tīrvērtes pakalpojumu sniegšanas Savienībā vai par finanšu instrumentiem Savienības valūtās.
   Tomēr šāda informācija nav viegli pieejama. Tādējādi varētu rasties ievērojams
   administratīvais slogs trešo valstu CCP saistībā ar informācijas sniegšanu standartizētā veidā
LV                                                  5                                              LV
 ---pagebreak---    un EVTI – saistībā ar tās analīzi. Tāpēc nolūkā atspoguļot apgrozījumu maksās, kas jāmaksā
   trešo valstu CCP, Komisija ierosina kā piemērotu aizstājējrādītāju izmantot CCP globālos
   ieņēmumus no tīrvērtes pakalpojumiem. Lai vienkāršotu un samazinātu pārskatu sniegšanas
   slogu, Komisija ierosina ņemt vērā CCP ieņēmumus pēdējā pārskata gadā, neraugoties uz to,
   ka pārskata gadi un grāmatvedības standarti CCP starpā var atšķirties. Attiecīgajai
   informācijai vajadzētu būt CCP viegli pieejamai, un, iespējams, ka tā pat tiek publiski
   uzrādīta gada pārskatos.
   Lai vēl vairāk standartizētu trešo valstu CCP salīdzināšanu un palielinātu paredzamību,
   Komisija ierosina ieviest diapazonus, kuros 2. līmeņa CCP tiktu iekasēta vienāda maksa.
   Tādējādi maksas atspoguļotu CCP apgrozījumu praktiski izmantojamā veidā, neradot
   netaisnīgu maksu iekasēšanu apgrozījuma nepilnīgas salīdzināmības dēļ.
   Ikgadējie uzdevumi attiecībā uz atzītiem 1. līmeņa un 2. līmeņa CCP ievērojami atšķiras.
   EVTI uzdevumi saistībā ar 2. līmeņa CCP ir plašāki un sarežģītāki, savukārt uzdevumi
   saistībā ar 1. līmeņa CCP būs salīdzinoši standartizēti attiecībā uz visiem 1. līmeņa CCP
   neatkarīgi no to lieluma. Tāpēc pretēji 2. līmeņa CCP apgrozījums 1. līmeņa CCP gada
   maksās nebūtu jāatspoguļo. Paredzēts, ka 1. līmeņa CCP gada maksas to vispārēji mazāka
   apgrozījuma dēļ būs ievērojami zemākas nekā maksas, ko iekasē no 2. līmeņa CCP.
   Turklāt, tā kā ir sagaidāms, ka būs vairāk 1. līmeņa CCP nekā 2. līmeņa CCP,
   administratīvais slogs EVTI, kā arī trešo valstu CCP būtu labāk atspoguļots, ja apgrozījumu
   izmantotu tikai 2. līmeņa CCP maksu aprēķinos.
   Tāpēc Komisija uzskata, ka ir lietderīgi 1. līmeņa CCP noteikt fiksētu gada maksu, kas
   atspoguļo EVTI izmaksas saistībā ar 1. līmeņa CCP darbību, tās vienādi sadalot uz visiem
   atzītajiem 1. līmeņa CCP.
   Attiecībā uz 2. līmeņa CCP Komisija uzskata, ka gada maksas būtu jānosaka samērīgi ar CCP
   apgrozījumu, atspoguļojot EVTI paredzamās izmaksas attiecībā uz 2. līmeņa CCP.
   Vienkāršības labad un lai mazinātu iespējamā salīdzināmības trūkuma ietekmi, 2. līmeņa CCP
   būtu jāsadala divās grupās pēc to globālā apgrozījuma, kas gūts, sniedzot tīrvērtes
   pakalpojumus. Vienas grupas ietvaros CCP tiktu iekasēta viena un tā pati gada maksa, bet tā
   vietā, lai izmaksas sadalītu vienādi starp visiem trešo valstu CCP, CCP zemākajā diapazonā
   tiktu piemērots apgrozījuma svēruma koeficients 1,0, bet CCP augstākā diapazonā –
   apgrozījuma svēruma koeficients 1,2.
   Paredzamība
   Ieinteresētās personas iestājās par to, ka 1) maksām būtu jābūt trešo valstu CCP pēc iespējas
   paredzamām un 2) tās nebūtu jāpiemēro ar atpakaļejošu spēku.
   Attiecībā uz atzīšanas maksām uzdevumi un darbs lielā mērā ir paredzami. Tāpēc atzīšanas
   maksas (t. i., atzīšanas pamatmaksa un atzīšanas papildmaksa 2. līmeņa CCP) būtu jānosaka
   deleģētajā aktā, balstoties uz EVTI iepriekšējo pieredzi un prognozēm atbilstoši tās darba
   programmai un budžetam pa darbības jomām. Tas nodrošinātu trešo valstu CCP drošu
   paredzamību.
   Attiecībā uz gada maksām būtu jāpanāk līdzsvars starp tādas pašas paredzamības panākšanu,
   vienlaikus nodrošinot, ka maksas atspoguļo EVTI izmaksas par gada uzdevumiem (kas rodas,
   piemēram, uzturot sadarbības mehānismus ar trešo valstu uzraudzības iestādēm, uzraugot
   regulatīvās un uzraudzības norises, pārskatot dalījumu līmeņos un pastāvīgi uzraugot 2.
   līmeņa CCP). Saskaņā ar pieeju, ko izmanto darījumu reģistri un kredītreitingu aģentūras, un
   nolūkā panākt, ka maksa atspoguļo EVTI radušās izmaksas, gada maksas būtu jānosaka katru
   gadu, balstoties uz EVTI darba programmu un budžetu pa darbības jomām. Šī pieeja būtu
   jāpiemēro gan 1. līmeņa, gan 2. līmeņa CCP. Dažu izteiktais priekšlikums deleģētajā aktā
LV                                                 6                                             LV
 ---pagebreak---    noteikt 1. līmeņa CCP gada maksas, bet ļaut mainīt 2. līmeņa CCP gada maksas, rada risku,
   ka 2. līmeņa CCP potenciāli šķērssubsidētu zemākās maksas 1. līmeņa CCP (un otrādi). No tā
   var izvairīties, ja gada maksas gan 1. līmeņa, gan 2. līmeņa CCP nosaka katru gadu, balstoties
   uz EVTI darba programmu un budžetu.
   Gada maksu noteikšanas procedūra ir pārredzama un paredzama. EVTI katru gadu septembrī
   nāk klajā ar savu gada darba programmu, kurā ietvertas lēstās izmaksas, un budžeta projektu.
   Tie sniedz pirmo norādi par maksu apmēru. Apstiprināto budžetu publicē EVTI tīmekļa vietnē
   un ES Oficiālajā Vēstnesī tā kalendārā gada sākumā, uz kuru tas attiecas. Debetnotas, kurās
   noteikta gada maksas summa, EVTI visiem trešo valstu CCP būs jānosūta vēlākais 30
   kalendārās dienas pirms samaksas termiņa.
   Maksu pārredzamība un pamatojums
   ETIR 25.d pantā paredzēts, ka EVTI no trešo valstu CCP jāiekasē maksas, kas pilnībā jāsedz
   EVTI izmaksas par atzīšanu un tās uzdevumu izpildi attiecībā uz trešo valstu CCP saskaņā ar
   ETIR. Tomēr maksām būtu jāaprobežojas ar izmaksām, kas radušās saistībā ar trešo valstu
   CCP, un tām nebūtu jāsedz izmaksas par uzdevumiem, ko veic saistībā ar CCP, kuri veic
   uzņēmējdarbību Savienībā, kuras segs no valstu publisko iestāžu iemaksām un Savienības
   subsīdijām. Turklāt EVTI budžets tiek noteikts, ņemot vērā nākamajā gadā gaidāmo darbības
   līmeni attiecībā uz 1. līmeņa un 2. līmeņa CCP. Citiem vārdiem sakot, maksas tiek iekasētas,
   lai segtu EVTI paredzamās izmaksas, nevis paplašinātu tās darbību. EVTI ir publiska iestāde
   un tādējādi ir pakļauta visaugstākajam kontroles līmenim. Tās budžetu ik gadu revidē Eiropas
   Revīzijas palāta.
   Maksas turklāt būtu rūpīgi jākalibrē, lai izvairītos no strukturālas budžeta nelīdzsvarotības –
   deficīta vai pārpalikuma. Paredzams, ka EVTI izdarīs secinājumus turpmākajiem gadiem un
   pārkalibrēs savu budžetu, ja rastos atkārtots vai ir ievērojams deficīts vai pārpalikums. Katrā
   ziņā deficīta segšanai netiks iekasētas papildu maksas un pārpalikumi netiks atmaksāti.
   Ieinteresētās personas arī lūdza nodrošināt lielāku līdzību maksām, ko iekasē citi regulatori un
   uzraudzības iestādes. Kanādas, Honkongas, Austrālijas un Singapūras iestādes iekasē dažāda
   līmeņa maksas no iekšzemes un attiecīgi ārvalstu CCP. Apvienotajā Karalistē no Apvienotās
   Karalistes CCP iekasētās atļaujas izsniegšanas maksas svārstās no aptuveni 5500 līdz 330 000
   EUR. Savienībā Zviedrijas iestādes no vietējiem CCP iekasē atļaujas izsniegšanas maksu, kas
   svārstās no aptuveni 6300 līdz 820 000 EUR, un Vācijas, Spānijas, Grieķijas un Polijas
   iestādes iekasē arī atļaujas izsniegšanas maksu no vietējiem CCP (no 4500 līdz 150 000 EUR
   atkarībā no iestādes). Citas dalībvalstu iestādes neiekasē atļaujas izsniegšanas maksu. Jebkurā
   gadījumā šie skaitļi atspoguļo arī dažādu struktūru dažādos finansēšanas modeļus (piemēram,
   Eiropā biežāk ir uz maksām balstīti finansēšanas modeļi), kā arī atšķirīgo uzraudzības pieeju
   attiecībā uz riskiem un administratīvās un uzraudzības izmaksas. Saskaņā ar Komisijai
   pieejamo informāciju šajā deleģētajā aktā paredzētais maksu līmenis nebūtu bezprecedenta6.
   3.1. Izmaksu un ieguvumu analīze
   EVTI attiecībā uz trešo valstu CCP radīsies izmaksas par atzīšanu un tās uzdevumu izpildi
   saskaņā ar ETIR. ETIR ir noteikts, ka, lai segtu šīs izmaksas, EVTI ir jāiekasē maksas no
   trešo valstu CCP. Maksām būtu jābūt samērīgām ar CCP apgrozījumu.
   6
           EVTI tehniskais atzinums: https://www.esma.europa.eu/sites/default/files/library/esma70-151-
           2650_final_report_on_ta_on_emir_2_2_ccp_fees.pdf.
LV                                                     7                                                LV
 ---pagebreak---    Komisija, pamatojoties uz EVTI sniegto informāciju, ir novērtējusi potenciālo darba līmeni,
   kā arī dažādos pamatā esošos pieņēmumus. Komisija ir arī detalizēti izskatījusi EVTI izmaksu
   aplēses, kas ir tās tehniskā atzinuma pamatā.
   Metodika
   Ir skatītas 3 izmaksu kategorijas: konkrētās mainīgās izmaksas, sadalāmās mainīgās izmaksas
   un pastāvīgās izmaksas.
            Konkrētās mainīgās izmaksas (pilnslodzes ekvivalenti (FTE) uz katru CCP) aptver
             konkrētos uzdevumus attiecībā uz katru trešās valsts CCP (piemēram, atzīšanas
             pieteikuma pilnīguma izskatīšana);
            Sadalāmās mainīgās izmaksas (FTE uz katru CCP) aptver konkrētus uzdevumus,
             kas EVTI jāveic attiecībā uz visiem vienā jurisdikcijā esošajiem trešo valstu CCP
             (piemēram, sadarbības mehānisma izveidošana ar trešās valsts iestādi);
            Pastāvīgās izmaksas aptver tādus aspektus kā investīcijas un tehniskā apkope
             attiecībā uz konkrētiem IT pilnveidojumiem attiecībā uz visiem trešo valstu CCP un
             izmaksas attiecībā uz CCP uzraudzības komiteju, tostarp priekšsēdētāju un diviem
             neatkarīgiem locekļiem. Šīm izmaksām tiek noteikta tāme par konkrētu summu, ko
             pēc sadala uz katru CCP.
   Lai noteiktu atzīšanas pamatmaksu un papildmaksu apmēru, aplēses veikšanai izmantotas
   vidējās standartizmaksas7 172 125 EUR apmērā par vienu pilnslodzes ekvivalentu (FTE)
   pagaidu darbiniekam un 95 620 EUR apmērā dalībvalsts ekspertam, kas norīkots darbā EVTI.
   Vidējās standartizmaksas ietver algas un pabalstu, pensiju un veselības aprūpes iemaksas, kā
   arī citas izmaksas, kas nepieciešamas attiecīgā darbinieka pienākumu veikšanai (telpu
   apsaimniekošanas pakalpojumi, apmācība, komandējumi, ēku īre un uzturēšana, IT
   sistēmas/aprīkojums), un tajās ņemti vērā dalībvalstu eksperti, kas norīkoti darbā EVTI. Šīm
   vidējām FTE izmaksām jāpieskaita vadības izmaksas. CCP uzraudzības komitejas
   priekšsēdētāja un neatkarīgo locekļu izmaksas tiek lēstas aptuveni 1 miljona EUR apmērā
   gadā, no kurām daļa būtu jāsedz no maksām, ko maksā trešo valstu CCP. Turklāt būtiskas būs
   investīcijas īpašā IT rīkā, kas paredzēts jauno pilnvaru īstenošanai attiecībā uz trešo valstu
   CCP.
   Šajā deleģētajā aktā ierosināto maksu līmeņu pamatā ir vairāki galvenie pieņēmumi par
   izmaksām, kas atbilst EVTI tehniskajā atzinumā izmantotajiem pieņēmumiem, konkrēti:
            to trešo valstu CCP skaits, kuri pieteiksies uz atzīšanu, tiks atzīti saskaņā ar ETIR 2.2
             un tiks klasificēti kā 1. līmeņa vai 2. līmeņa CCP. Lai pārbaudītu šo pieņēmumu,
             Komisija izspēlēja vairākus atšķirīgus scenārijus ar atšķirīgu CCP skaitu, kas iedalīti
             1. vai 2. līmenī, taču kopējā ietekme uz maksu līmeni bija niecīga;
            pastāvīgās izmaksas tiek sadalītas vienādi: konkrētā gadā tās katram 1. līmeņa CCP
             un katram 2. līmeņa CCP ir vienādas;
            CCP uzraudzības komiteja lielāko daļu laika veltīs trešo valstu CCP (atzīšana,
             iedalīšana līmeņos un pēc tam uzraudzība), un tāpēc liela daļa no priekšsēdētāja un
             neatkarīgo locekļu izmaksām būtu jāattiecina uz trešo valstu CCP.
   7
            Vidējās standartizmaksas uz FTE, kas izmantotas Eiropas Komisijas tiešo 2020. gada izmaksu
            aplēšanai.
LV                                                  8                                                  LV
 ---pagebreak---    Atzīšanas maksas
   Komisija lēš, ka atzīšanas pieteikuma apstrādes izmaksas (pieteikuma pilnīguma
   pārbaudīšanas, vajadzības gadījumā papildu informācijas pieprasīšanas un lēmuma
   sagatavošanas izmaksas) un izmaksas, kas saistītas ar trešo valstu CCP iedalīšanu līmeņos,
   būtu aptuveni 50 000 EUR. Saskaņā ar Komisijas aprēķiniem, balstoties uz iepriekš
   minētajām izmaksām, tas atbilst aptuveni 2 FTE 1,5 mēnešu periodā un attiecīgai pastāvīgo
   izmaksu daļai.
   Atzīšanas pieteikumi, ko iesniedz 2. līmeņa CCP, radīs papildu izmaksas (papildinformācijas
   pieprasīšana), kā arī apjomīgāku darbu (apspriešanās ar trešo valstu iestādēm, apspriešanās ar
   emisijas centrālajām bankām, papildu atzīšanas prasību izpildes novērtējums, ieskaitot CCP
   atbilstību Regulas (ES) Nr. 648/2012 16. pantam un IV un V sadaļai, salīdzināmās atbilstības
   pieprasījumu novērtēšana) un lielāku CCP uzraudzības komitejas iesaisti. Attiecīgās papildu
   izmaksas tiek lēstas 360 000 EUR apmērā. Tas atbilst aptuveni 2 FTE (gadā) un attiecīgai
   pastāvīgo izmaksu daļai, tostarp par CCP uzraudzības komiteju. Šī summa cita starpā
   atspoguļo izraudzīto pieeju salīdzināmās atbilstības novērtējumam, kas ir vienkāršāka un
   samērīgāka.
   Tāpēc Komisija ierosina no visiem trešo valstu CCP, kas iesniedz atzīšanas pieteikumu,
   iekasēt atzīšanas pamatmaksu 50 000 EUR apmērā, bet no 2. līmeņa CCP papildus iekasēt
   atzīšanas papildmaksu 360 000 EUR apmērā.
   Gada maksas
   Komisija ierosina gada maksas gan 1. līmeņa, gan 2. līmeņa CCP noteikt katru gadu,
   balstoties uz EVTI darba programmu un budžetu.
   EVTI budžeta pamatā ir izmaksas par katru darbību. Budžetā ir norādītas izmaksas par to FTE
   skaitu, kas vajadzīgi EVTI uzdevumu veikšanai, attiecīgās loģistikas, IT, komunikācijas un
   vispārējās izmaksas, kā arī pastāvīgās izmaksas. Budžeta izpildes pareizību revidē Eiropas
   Revīzijas palāta. Uz šā pamata noteiktās gada maksas līdz ar to nodrošina, ka izmaksas ir
   pārredzamas un ka maksas ir saskaņotas ar EVTI izmaksām.
   Gada maksām, ko piemēro 1. līmeņa un 2. līmeņa CCP, būtu jāsedz:
            izmaksas, ko rada pastāvīgās darbības, piemēram, trešo valstu CCP pastāvīgā
             uzraudzība, sadarbība ar trešo valstu iestādēm un regulatīvo un uzraudzības norišu
             uzraudzība trešās valstīs;
            izmaksas, ko rada periodiskās darbības, piemēram, CCP dalījuma līmeņos regulāra
             pārskatīšana (kā prasīts ETIR) un novērtējumi, kas jāveic darbību vai pakalpojumu
             paplašināšanas gadījumā;
            pastāvīgo izmaksu daļa (IT, CCP uzraudzības komiteja).
   Attiecībā uz 1. līmeņa CCP Komisija lēš, ka kopējā gada maksa uz vienu CCP būtu aptuveni
   50 000 EUR. Tas atbilst EVTI aplēsēm, kas sniegtas tehniskajā atzinumā. Tomēr ir svarīgi
   uzsvērt, ka tā nav fiksēta gada summa, bet ir saistīta ar uzdevumiem un izmaksām attiecībā uz
   1. līmeņa CCP. Tādējādi gada maksa, ko piemēro 1. līmeņa CCP, laika gaitā mainīsies.
   Attiecībā uz 2. līmeņa CCP Komisija pieņem, ka EVTI uzraudzības uzdevumi būs vienādi
   neatkarīgi no tā, vai attiecībā uz konkrēto CCP ir apstiprināta salīdzināmā atbilstība. Lai
   atspoguļotu apgrozījumu, 2. līmeņa CCP tiks iedalīti vienā no divām grupām.
   CCP, visticamāk, savas izmaksas – dažādā mērā un dažādos veidos – novirzīs uz saviem
   tīrvērtes dalībniekiem un klientiem, un jebkurā gadījumā attiecīgo summu atsvērtu ieguvumi,
LV                                                9                                               LV
 ---pagebreak---    ko rada piekļuve Savienības tīrvērtes dalībniekiem un tirdzniecības vietām un labvēlīgais
   režīms saskaņā ar Kapitāla prasību regulu.
   3.2. Proporcionalitāte
   Šajā regulā ir noteiktas trešo valstu CCP piemērojamās maksas: ir precizēti maksu veidi,
   jautājumi, par kuriem tās ir piemērojamas, maksu apmērs un veids, kādā tās jāmaksā. Maksu
   mērķis ir pilnībā segt EVTI izmaksas par atzīšanu un tās uzdevumu izpildi attiecībā uz trešo
   valstu CCP saskaņā ar ETIR. Maksas būtu rūpīgi jākalibrē, lai tās segtu visas EVTI izmaksas,
   neradot budžeta pārpalikumu vai deficītu. Lai gan maksām vajadzētu būt samērīgām ar CCP
   apgrozījumu, to īstenošanai nevajadzētu radīt nepamatotu slogu trešo valstu CCP vai EVTI.
   Šajā deleģētajā aktā noteiktās maksas atbilst minētajiem mērķiem un tāpēc ir samērīgas.
   Ņemot vērā iepriekš minēto, ar šo deleģēto aktu tiek nodrošināta samērīga ETIR noteikumu
   piemērošanu, un tādējādi ir ņemts vērā proporcionalitātes princips.
   3.3. Subsidiaritāte
   Šajā deleģētajā aktā ir noteiktas maksas, kas EVTI būtu jāiekasē no trešo valstu CCP, lai
   segtu savas izmaksas par uzdevumu izpildi attiecībā uz šiem CCP saskaņā ar ETIR.
   Dalībvalstīm nav iespējas veikt pasākumus, lai noteiktu maksas, kas EVTI būtu jāiekasē no
   trešo valstu CCP. Šis deleģētais akts papildina ETIR, ievērojot proporcionalitātes principu
   iepriekš minēto iemeslu dēļ, un tāpēc tas atbilst subsidiaritātes principam.
   4.       DELEĢĒTĀ AKTA JURIDISKIE ASPEKTI
   Ierosinātās deleģētās regulas I nodaļā ir noteikti no trešo valstu CCP iekasējamo maksu veidi.
           1. pantā ir noteiktas vienreizējās atzīšanas pamatmaksas, kas iekasējamas no visiem
            trešo valstu CCP, kuri iesniedz atzīšanas pieteikumu, neatkarīgi no to sistēmiskās
            nozīmes no Savienības vai tās dalībvalstu viedokļa (1. punkts), kā arī vienreizējās
            atzīšanas papildmaksas, kas iekasējamas no sistēmiski nozīmīgiem trešo valstu CCP,
            lai segtu šādu pieteikumu apstrādes papildu izmaksas (2. punkts).
           2. pantā ir paredzēts, kā noteikt gada maksas, kas iekasējamas no atzītiem trešo
            valstu CCP atkarībā no CCP sistēmiskā nozīmīguma, balstoties uz EVTI
            paredzamajām izmaksām un budžetu pa darbības jomām.
           3. pantā ir noteikts, kā aprēķināt (samazinātās) gada maksas, kas iekasējamas no
            trešo valstu CCP gadā, kurā tie atzīti.
           4. pantā ir precizēts, kā, nosakot no sistēmiski nozīmīgiem CCP iekasējamās gada
            maksas, ņemt vērā to apgrozījumu.
   II nodaļā ir noteikta maksāšanas kārtība un maksu neatlīdzināšanas princips.
           5. pantā ir konkretizēta vispārīgā maksāšanas kārtība: maksājumi jāveic euro un
            novēlotu maksājumu gadījumā jāpiemēro sankcijas.
           6. pantā ir noteikta atzīšanas maksu maksāšanas kārtība, tas, ka tās jāsamaksā, pirms
            EVTI veic novērtējumu par atbilstību atzīšanas prasībām, un tas, ka maksas netiek
            atlīdzinātas.
           7. pantā ir noteikta gada maksu maksāšanas kārtība, tas, ka tās ir jāmaksā iepriekš par
            kalendāro gadu, uz kuru tās attiecas, un tas, ka tās netiek atlīdzinātas.
   III nodaļā ir paredzēti pārejas un nobeiguma noteikumi.
LV                                                 10                                               LV
 ---pagebreak---     8. pantā ir noteikta atzīšanas maksu maksāšanas kārtība attiecībā uz trešo valstu
     CCP, kuri ir pieteikušies uz atzīšanu pirms deleģētā akta stāšanās spēkā.
    9. pantā ir noteiktas provizoriskās gada maksas, kas jāmaksā CCP, kuri atzīti, pirms
     stājās spēkā ETIR grozošā Regula (ES) 2019/2099.
    10. pantā ir noteikts deleģētā akta spēkā stāšanās datums.
LV                                          11                                            LV
 ---pagebreak---                            KOMISIJAS DELEĢĒTĀ REGULA (ES) …/..
                                               (14.7.2020),
     ar ko Eiropas Parlamenta un Padomes Regulu (ES) Nr. 648/2012 papildina attiecībā uz
      maksām, kuras Eiropas Vērtspapīru un tirgu iestāde iekasē no centrālajiem darījumu
                        partneriem, kuri veic uzņēmējdarbību trešās valstīs
                                         (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes Regulu (ES) Nr. 648/2012 (2012. gada 4. jūlijs)
   par ārpusbiržas atvasinātajiem instrumentiem, centrālajiem darījumu partneriem un darījumu
   reģistriem8 un jo īpaši tās 25.d panta 3. punktu,
   tā kā:
   (1)     Regulas (ES) Nr. 648/2012 25.d pantā ir noteikts, ka Eiropas Vērtspapīru un tirgu
           iestāde (“EVTI”) no atzītiem trešo valstu centrālajiem darījumu partneriem (“CCP”)
           iekasē maksas, kas ir saistītas ar atzīšanas pieteikumiem saskaņā ar minētās regulas
           25. pantu, un gada maksas, kas ir saistītas ar EVTI uzdevumiem saskaņā ar minēto
           regulu attiecībā uz atzītiem trešo valstu CCP. Regulas (ES) Nr. 648/2012 25.d panta
           2. punktā ir noteikts, ka minētajām maksām ir jābūt samērīgām ar attiecīgā CCP
           apgrozījumu un pilnībā jāsedz EVTI izmaksas par atzīšanu un tās uzdevumu izpildi
           attiecībā uz trešo valstu CCP saskaņā ar minēto regulu.
   (2)     Maksas saistībā ar atzīšanas pieteikumiem (“atzīšanas maksas”) no trešo valstu CCP
           būtu jāiekasē, lai segtu EVTI izmaksas par atzīšanas pieteikumu apstrādi, ieskaitot
           pieteikumu pilnīguma pārbaudīšanas, papildu informācijas pieprasīšanas un lēmumu
           sagatavošanas izmaksas un izmaksas saistībā ar trešo valstu CCP sistēmiskās nozīmes
           novērtēšanu (“iedalīšana līmeņos”). Attiecībā uz CCP, kuri ir sistēmiski nozīmīgi vai
           varētu kļūt par sistēmiski nozīmīgiem no Savienības vai vienas vai vairāku tās
           dalībvalstu finanšu stabilitātes viedokļa un kurus EVTI ir atzinusi saskaņā ar Regulas
           (ES) Nr. 648/2012 25. panta 2.b punktu (“2. līmeņa CCP”), EVTI rodas papildu
           izmaksas. Šīs papildu izmaksas EVTI rodas, novērtējot to, vai ir izpildīti Regulas (ES)
           Nr. 648/2012 25. panta 2.b punktā paredzētie nosacījumi, un to, vai var uzskatīt, ka
           CCP, kurš nodrošina atbilstību piemērojamajam trešās valsts tiesiskajam
           regulējumam, atbilst Regulas (ES) Nr. 648/2012 16. panta un IV un V sadaļas
           prasībām (“salīdzināma atbilstība”). Tādējādi izmaksas saistībā ar 2. līmeņa CCP
           pieteikumiem būs augstākas nekā izmaksas saistībā ar pieteikumiem, kurus iesniedz
           trešo valstu CCP, kuri netiek uzskatīti par sistēmiski nozīmīgiem vai tādiem, kuri
           varētu kļūt par sistēmiski nozīmīgiem no Savienības vai vienas vai vairāku tās
           dalībvalstu finanšu stabilitātes viedokļa (“1. līmeņa CCP”).
   8
           OV L 201, 27.7.2012., 1. lpp.
LV                                                   12                                            LV
 ---pagebreak---    (3) Noteikta atzīšanas pamatmaksa būtu jāiekasē no visiem trešo valstu CCP, kuri
       piesakās uz atzīšanu saskaņā ar Regulas (ES) Nr. 648/2012 25. pantu, taču no
       2. līmeņa CCP būtu jāiekasē papildmaksa, lai segtu papildu izmaksas, kas EVTI rodas
       pieteikumu apstrādes procesā. Atzīšanas papildmaksa būtu jāiekasē arī no jau atzītiem
       CCP pirmo reizi, kad EVTI pēc to sistēmiskās nozīmes pārskatīšanas saskaņā ar
       Regulas (ES) Nr. 648/2012 25. panta 5. punktu vai 89. panta 3.c punktu nosaka, vai tie
       klasificējami kā 2. līmeņa CCP.
   (4) No atzītiem trešo valstu CCP būtu jāiekasē arī gada maksas, lai segtu EVTI izmaksas,
       kas tai rodas, attiecībā uz šiem CCP pildot Regulā (ES) Nr. 648/2012 paredzētos
       uzdevumus. Gan attiecībā uz 1. līmeņa, gan 2. līmeņa CCP minētie uzdevumi ietver
       CCP sistēmiskās nozīmes periodisku pārskatīšanu saskaņā ar Regulas (ES)
       Nr. 648/2012 25. panta 5. punktu, sadarbības mehānismu ar trešo valstu iestādēm
       īstenošanu un uzturēšanu un trešo valstu regulatīvo un uzraudzības norišu uzraudzību.
       Attiecībā uz 2. līmeņa CCP EVTI turklāt ir pastāvīgi jāuzrauga minēto CCP atbilstība
       Regulas (ES) Nr. 648/2012 16. panta un IV un V sadaļas prasībām, tostarp uzraugot
       salīdzināmo atbilstību, ja tāda ir apstiprināta. Tāpēc ir lietderīgi 1. līmeņa CCP
       piemērot atšķirīgu gada maksu salīdzinājumā ar 2. līmeņa CCP.
   (5) Šajā regulā noteiktajām atzīšanas un gada maksām būtu jāsedz atzīšanas pieteikumu
       apstrādes radītās EVTI izmaksas, kuras tā paredzējusi, balstoties uz tās pieredzi
       uzdevumu izpildē attiecībā uz trešo valstu CCP un citām uzraugāmajām vienībām, kā
       arī balstoties uz paredzamajām izmaksām, kas norādītas EVTI gada budžetā pa
       darbības jomām.
   (6) Uzdevumi, kurus EVTI saskaņā ar Regulu (ES) Nr. 648/2012 veiks attiecībā uz
       atzītajiem 1. līmeņa CCP, visiem 1. līmeņa CCP būs lielā mērā vienādi neatkarīgi no
       to lieluma. Tāpēc izmaksas, kuras EVTI rodas saistībā ar atzītajiem 1. līmeņa CCP, ir
       lietderīgi segt, no katra atzītā 1. līmeņa CCP iekasējot vienāda apmēra gada maksu.
       Attiecībā uz atzītajiem 2. līmeņa CCP – nolūkā nodrošināt maksu taisnīgu
       piemērošanu, kas līdztekus atspoguļo EVTI faktisko administratīvo darbu tās
       uzdevumu izpildē attiecībā uz katru 2. līmeņa CCP, gada maksās būtu jāņem vērā arī
       2. līmeņa CCP apgrozījums.
   (7) Gada maksas, kuras no trešo valstu CCP iekasē pirmajā gadā, kad tie tiek atzīti
       saskaņā ar Regulas (ES) Nr. 648/2012 25. pantu, būtu jānosaka proporcionāli tai gada
       daļai, kurā EVTI attiecībā uz minētajiem CCP pilda uzdevumus saskaņā ar minēto
       regulu. Tas pats princips būtu jāpiemēro attiecībā uz gadu, kurā CCP, kurš ir atzīts par
       1. līmeņa CCP, pirmo reizi saskaņā ar minētās regulas 25. panta 5. punktu tiek
       klasificēts kā 2. līmeņa CCP.
   (8) Lai nodrošinātu, ka tiek laikus finansētas izmaksas, kuras EVTI rodas saistībā ar
       atzīšanas pieteikumiem saskaņā ar Regulas (ES) Nr. 648/2012 25. pantu, atzīšanas
       maksas būtu jāsamaksā EVTI, pirms tiek apstrādāti atzīšanas pieteikumi vai attiecīgi
       novērtēts, vai 2. līmeņa CCP atbilst Regulas (ES) Nr. 648/2012 25. panta 2.b punktā
       noteiktajām atzīšanas prasībām. Lai nodrošinātu, ka tiek laikus finansētas izmaksas,
       kuras EVTI rodas, pildot uzdevumus saistībā ar atzītajiem trešo valstu CCP, gada
       maksas būtu jāsamaksā tā kalendārā gada sākumā, uz kuru tās attiecas. Pirmajā
       atzīšanas gadā gada maksas būtu jāsamaksā drīz pēc atzīšanas lēmumu pieņemšanas.
   (9) Lai atturētu no atkārtotu vai nepamatotu pieteikumu iesniegšanas, atzīšanas maksas
       nebūtu jāatlīdzina, ja pieteikuma iesniedzējs atsauc savu pieteikumu. Tā kā
       administratīvais darbs attiecībā uz atzīšanas pieteikumu, kurš tiek noraidīts, ir tāds pats
LV                                             13                                                  LV
 ---pagebreak---          kā gadījumā, ja pieteikums tiek apstiprināts, atzīšanas pieteikuma noraidīšanas
         gadījumā atzīšanas maksa nebūtu jāatlīdzina.
   (10)  Maksām būtu jāsedz visas izmaksas, kas EVTI kopš Regulas (ES) 2019/2099 stāšanās
         spēkā radušās attiecībā uz tiem trešo valstu CCP, kuri jau ir tikuši atzīti saskaņā ar
         Regulas (ES) Nr. 648/2012 25. pantu līdz [PB: ierakstīt šīs regulas spēkā stāšanās
         datumu]. Tādējādi šiem trešo valstu CCP būtu jāprasa samaksāt provizorisko gada
         maksu par 2020. gadu un visiem turpmākajiem gadiem līdz to sistēmiskās nozīmes
         pārskatīšanai saskaņā ar Regulas (ES) Nr. 648/2012 89. panta 3.c punktu.
   (11)  Šai deleģētajai regulai būtu jāstājas spēkā steidzamības kārtā, lai nodrošinātu EVTI
         laicīgu un pienācīgu finansēšanu, ņemot vērā, ka Regula (ES) 2019/2099 ir stājusies
         spēkā,
   IR PIEŅĒMUSI ŠO REGULU.
                                             I NODAĻA
                                              MAKSAS
                                               1. pants
                                          Atzīšanas maksas
   1.      CCP, kas veic uzņēmējdarbību trešā valstī un piesakās uz atzīšanu saskaņā ar
           Regulas (ES) Nr. 648/2012 25. pantu, maksā atzīšanas pamatmaksu 50 000 EUR
           apmērā.
   2.      CCP, kas veic uzņēmējdarbību trešā valstī, maksā atzīšanas papildmaksu
           360 000 EUR apmērā, ja EVTI saskaņā ar Regulas (ES) Nr. 648/2012 25. panta
           2.a punktu konstatē, ka minētais CCP ir sistēmiski nozīmīgs vai tāds, kurš varētu kļūt
           par sistēmiski nozīmīgu no Savienības vai vienas vai vairāku tās dalībvalstu finanšu
           stabilitātes viedokļa (“2. līmeņa CCP”). 2. līmeņa CCP maksā atzīšanas papildmaksu
           jebkurā no šādiem gadījumiem:
           (a)    ja CCP piesakās uz atzīšanu;
           (b)    ja attiecībā uz CCP, kurš jau ir atzīts saskaņā ar Regulas (ES) Nr. 648/2012
                  25. panta 2. punktu, pēc EVTI veiktās pārskatīšanas saskaņā ar minētās regulas
                  25. panta 5. punktu tiek konstatēts, ka tas ir 2. līmeņa CCP.
                                               2. pants
                                            Gada maksas
   1.      Atzītie CCP maksā gada maksu.
   2.      Ja EVTI CCP ir atzinusi saskaņā ar Regulas (ES) Nr. 648/2012 25. panta 2. punktu
           (“1. līmeņa CCP”), gada maksa, kas katram 1. līmeņa CCP jāmaksā par attiecīgo
           gadu (n), ir kopējās gada maksas dalījums ar visu to 1. līmeņa CCP skaitu, kuriem ir
           atzīta CCP statuss iepriekšējā gada (n–1) 31. decembrī.
           Šā punkta pirmās daļas piemērošanas nolūkā kopējā gada maksa par attiecīgo gadu
           (n) ir EVTI budžetā par minēto gadu iekļautā izdevumu aplēse saistībā ar
LV                                                14                                              LV
 ---pagebreak---       uzdevumiem, kas EVTI jāpilda attiecībā uz visiem saskaņā ar Regulu (ES)
      Nr. 648/2012 atzītajiem 1. līmeņa CCP.
   3. Ja EVTI CCP ir atzinusi saskaņā ar Regulas (ES) Nr. 648/2012 25. panta 2.b punktu
      (“2. līmeņa CCP”), gada maksa, kas jāmaksā par attiecīgo gadu (n), ir kopējās gada
      maksas dalījums ar visu to 2. līmeņa CCP skaitu, kuriem ir atzīta CCP statuss
      iepriekšējā gada (n–1) 31. decembrī, un reizinājums ar piemērojamo svēruma
      koeficientu, kas noteikts atbilstoši šīs regulas 4. pantam.
      Šā punkta pirmās daļas piemērošanas nolūkā kopējā gada maksa par attiecīgo
      gadu (n) ir EVTI budžetā par minēto gadu iekļautā izdevumu aplēse saistībā ar
      uzdevumiem, kas EVTI jāpilda attiecībā uz visiem saskaņā ar Regulu (ES)
      Nr. 648/2012 atzītajiem 2. līmeņa CCP.
                                           3. pants
                             Gada maksas par atzīšanas gadu
   1. Par to gadu, kurā EVTI atzīst trešās valsts CCP saskaņā ar Regulas (ES)
      Nr. 648/2012 25. pantu, gada maksu aprēķina šādi:
      (a)    ja EVTI atzīst CCP par 1. līmeņa CCP, gada maksu nosaka proporcionāli šīs
             regulas 1. panta 1. punktā noteiktajai atzīšanas pamatmaksai, piemērojot šo
             attiecību:
                    𝐾𝑎𝑙𝑒𝑛𝑑ā𝑟𝑜 𝑑𝑖𝑒𝑛𝑢 𝑠𝑘𝑎𝑖𝑡𝑠 𝑛𝑜 𝑎𝑡𝑧īš𝑎𝑛𝑎𝑠 𝑑𝑎𝑡𝑢𝑚𝑎 𝑙ī𝑑𝑧 31. 𝑑𝑒𝑐𝑒𝑚𝑏𝑟𝑖𝑚
                                      𝐾𝑎𝑙𝑒𝑛𝑑ā𝑟𝑜 𝑑𝑖𝑒𝑛𝑢 𝑠𝑘𝑎𝑖𝑡𝑠 𝑔𝑎𝑑ā
      (b)    ja EVTI atzīst CCP par 2. līmeņa CCP, gada maksu nosaka proporcionāli šīs
             regulas 1. panta 2. punktā noteiktajai atzīšanas papildmaksai, piemērojot šo
             attiecību:
                     𝐾𝑎𝑙𝑒𝑛𝑑ā𝑟𝑜 𝑑𝑖𝑒𝑛𝑢 𝑠𝑘𝑎𝑖𝑡𝑠 𝑛𝑜 𝑎𝑡𝑧īš𝑎𝑛𝑎𝑠 𝑑𝑎𝑡𝑢𝑚𝑎 𝑙ī𝑑𝑧 31. 𝑑𝑒𝑐𝑒𝑚𝑏𝑟𝑖𝑚
                                      𝐾𝑎𝑙𝑒𝑛𝑑ā𝑟𝑜 𝑑𝑖𝑒𝑛𝑢 𝑠𝑘𝑎𝑖𝑡𝑠 𝑔𝑎𝑑ā
   2. Ja CCP saskaņā ar 9. pantu ir samaksājis provizorisko gada maksu par gadu, kurā šis
      CCP ir atzīts par 1. līmeņa CCP, saskaņā ar 1. punkta a) apakšpunktu aprēķināto
      gada maksu neiekasē.
   3. Ja CCP ir samaksājis provizorisko gada maksu saskaņā ar 9. pantu vai gada maksu
      saskaņā ar 2. panta 2. punktu par gadu, kurā šis CCP ir atzīts par 2. līmeņa CCP,
      minētās maksas summu atskaita no maksas, kas jāmaksā saskaņā ar 1. punkta
      b) apakšpunktu.
                                           4. pants
                  Piemērojamais apgrozījums attiecībā uz 2. līmeņa CCP
   1. 2. līmeņa CCP attiecīgais apgrozījums ir šā CCP pasaules mēroga ieņēmumi, kas
      gūti no tīrvērtes pakalpojumu sniegšanas (dalības maksas un tīrvērtes maksas mīnus
      darījumu izmaksas) tā pēdējā finanšu gadā.
      2. līmeņa CCP ik gadu sniedz EVTI revidētos datus attiecībā uz šā punkta pirmajā
      daļā minētajiem pasaules mēroga ieņēmumiem, kas gūti no tīrvērtes pakalpojumu
      sniegšanas. Revidētos datus iesniedz EVTI vēlākais katra gada 30. septembrī.
LV                                            15                                          LV
 ---pagebreak---        Dokumentus ar revidētajiem datiem iesniedz valodā, kuru ierasts lietot finanšu
       pakalpojumu jomā.
       Ja šā punkta pirmajā daļā minētie ieņēmumi ir uzrādīti valūtā, kas nav euro, EVTI tos
       konvertē euro, izmantojot vidējo euro maiņas kursu, kas piemērojams periodā, kurā
       ieņēmumi reģistrēti. Tālab izmanto Eiropas Centrālās bankas publicēto euro maiņas
       atsauces kursu.
   2.  Balstoties uz apgrozījumu, kas attiecīgajam gadam (n) noteikts saskaņā ar 1. punktu,
       CCP iedala vienā no šādām grupām:
       (a)   1. grupa: gada apgrozījums ir mazāks par 600 miljoniem EUR;
       (b)   2. grupa: gada apgrozījums ir 600 miljoni EUR vai lielāks.
       2. līmeņa CCP, kurš pieder pie 1. grupas, piemēro apgrozījuma svēruma koeficientu
       1.
       2. līmeņa CCP, kurš pieder pie 2. grupas, piemēro apgrozījuma svēruma koeficientu
       1,2.
   3.  Visu atzīto 2. līmeņa CCP kopējais apgrozījuma svērums attiecīgajā gadā (n) ir
       saskaņā ar 2. punktu noteikto apgrozījuma svēruma koeficientu summa par visiem
       2. līmeņa CCP, kuriem ir EVTI atzīta CCP statuss iepriekšējā gada (n–1)
       31. decembrī.
   4.  2. panta 3. punkta piemērošanas nolūkā 2. līmeņa CCP piemērojamais svēruma
       koeficients attiecīgajā gadā (n) ir šim CCP saskaņā ar 2. punktu noteiktā apgrozījuma
       svēruma koeficienta dalījums ar visu atzīto 2. līmeņa CCP kopējo apgrozījuma
       svērumu, kurš noteikts saskaņā ar 3. punktu.
                                           II NODAĻA
                                 MAKSĀŠANAS NOSACĪJUMI
                                              5. pants
                                  Vispārīgā maksāšanas kārtība
   1.  Visas maksas maksā euro.
   2.  Nokavētiem maksājumiem piemēro Regulas (ES, Euratom) 2018/1046 9 99. pantā
       noteiktos nokavējuma procentus.
   3.  Saziņa starp EVTI un trešo valstu CCP notiek elektroniski.
                                              6. pants
                                    Atzīšanas maksu samaksa
   1.  Šīs regulas 1. panta 1. punktā paredzēto atzīšanas pamatmaksu maksā, kad CCP
       iesniedz atzīšanas pieteikumu.
   9
      OV L 193, 30.7.2018., 1. lpp.
LV                                               16                                          LV
 ---pagebreak---       Atkāpjoties no šā punkta pirmās daļas, ja brīdī, kad CCP piesakās uz atzīšanu,
      Komisija attiecībā uz trešo valsti, kurā CCP veic uzņēmējdarbību, vēl nav pieņēmusi
      Regulas (ES) Nr. 648/2012 25. panta 6. punktā paredzēto īstenošanas aktu, atzīšanas
      pamatmaksu samaksā vēlākais dienā, kad minētais īstenošanas akts stājas spēkā.
   2. Termiņu, kurā jāsamaksā šīs regulas 1. panta 2. punktā paredzētā atzīšanas
      papildmaksa, nosaka debetnotā, kuru EVTI nosūta CCP pēc tam, kad no CCP ir
      saņēmusi tās prasīto papildu informāciju nolūkā novērtēt CCP atbilstību Regulas
      (ES) Nr. 648/2012 25. panta 2.b punktā noteiktajām prasībām. Termiņu nosaka tā, lai
      CCP būtu vismaz 30 kalendārās dienas maksājuma veikšanai, skaitot no dienas, kad
      EVTI nosūtījusi debetnotu CCP.
   3. Atzīšanas maksas nav atlīdzināmas.
                                          7. pants
                                 Gada maksu samaksa
   1. 2. pantā paredzētās gada maksas par attiecīgo gadu (n) samaksā vēlākais gada (n)
      31. martā.
      Debetnotas, kurās noteikta gada maksas summa, EVTI visiem atzītajiem trešo valstu
      CCP nosūta vēlākais gada (n) 1. martā.
   2. Attiecībā uz 3. pantā paredzēto gada maksu, kas jāmaksā atzīšanas gadā, tās summu
      un šīs gada maksas samaksas termiņu norāda debetnotā, kuru EVTI nosūta CCP.
      Termiņu nosaka tā, lai CCP būtu vismaz 30 kalendārās dienas maksājuma veikšanai,
      skaitot no dienas, kad EVTI nosūtījusi debetnotu CCP.
   3. CCP samaksātās gada maksas nav atlīdzināmas.
                                      III NODAĻA
                           Pārejas un nobeiguma noteikumi
                                          8. pants
                           Jau iesniegtie atzīšanas pieteikumi
   1. Ja trešās valsts CCP ir iesniedzis atzīšanas pieteikumu pirms [PB: ierakstīt šīs
      regulas spēkā stāšanās datumu] un EVTI vēl nav pieņēmusi lēmumu par šā CCP
      atzīšanu vai neatzīšanu, CCP samaksā 1. panta 1. punktā paredzēto atzīšanas maksu
      līdz [PB: ierakstīt datumu, kas ir 30 kalendārās dienas pēc šīs regulas stāšanās
      spēkā].
   2. Atkāpjoties no 1. punkta, ja EVTI bija apturējusi trešās valsts CCP atzīšanas
      pieteikuma apstrādi pirms [PB: ierakstīt šīs regulas spēkā stāšanās datumu], šis CCP
      samaksā 1. panta 1. punktā paredzēto atzīšanas maksu līdz datumam, kuru EVTI
      norādījusi CCP nosūtītajā debetnotā pēc paziņošanas par to, ka pieteikuma apstrādes
      apturēšana ir izbeigta. Termiņu nosaka tā, lai CCP būtu vismaz 30 kalendārās dienas
      maksājuma veikšanai, skaitot no dienas, kad EVTI nosūtījusi debetnotu CCP.
LV                                           17                                            LV
 ---pagebreak---                                                 9. pants
                             Provizoriskā gada maksa jau atzītajiem CCP
   1.       Trešās valsts CCP, kuru EVTI saskaņā ar Regulas (ES) Nr. 648/2012 25. pantu jau ir
            atzinusi līdz šīs regulas spēkā stāšanās dienai, par 2020. gadu un katru nākamo gadu
            maksā provizorisko gada maksu 50 000 EUR apmērā, līdz ir veikta tā sistēmiskās
            nozīmes pārskatīšana saskaņā ar Regulas (ES) Nr. 648/2012 89. panta 3.c punktu un
            tas ir atzīts saskaņā ar minētās regulas 25. panta 2. punktu vai 25. panta 2.b punktu
            vai ir saņēmis atzīšanas atteikumu.
   2.       Provizorisko gada maksu par 2020. gadu samaksā 30 kalendāro dienu laikā no šīs
            regulas spēkā stāšanās dienas. Provizoriskās gada maksas par katru nākamo gadu (n)
            samaksā vēlākais gada (n) 31. martā.
                                               10. pants
                                            Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā
   Vēstnesī.
   Šī regula uzliek saistības kopumā un ir tieši piemērojama visās dalībvalstīs.
   Briselē, 14.7.2020
                                                 Komisijas vārdā –
                                                 priekšsēdētāja
                                                 Ursula VON DER LEYEN
LV                                                 18                                             LV